b'\n_START_ARTICLE_\nP\xc3\xbcha \xc3\xb6\xc3\xb6\n_START_PARAGRAPH_\n"P\xc3\xbcha \xc3\xb6\xc3\xb6" (saksakeelne originaalpealkiri "Stille Nacht, heilige Nacht", inglise keeles "Silent Night") on maailma tuntumaid j\xc3\xb5ululaule, mille esmaettekanne toimus 25. detsembril 1818 Austrias Oberndorfis. See laul on t\xc3\xb5lgitud rohkem kui 300 keelde. Teksti autoriks on Joseph Mohr ning muusika on loonud Franz Xaver Gruber._NEWLINE_Laulu saamisloo levinuim versioon on j\xc3\xa4rgmine: 1818. aasta j\xc3\xb5ululaup\xc3\xa4eval valmistus P\xc3\xbcha Nikolause kiriku abi\xc3\xb5petaja Joseph Mohr missat pidama, mida tuli aga pidada ilma muusikata, kuna kiriku orel oli rikkis. Siis aga pidi ta minema vasts\xc3\xbcndinud last \xc3\xb5nnistama. Tema peas tekkis side Jeesuslapse s\xc3\xbcnniga ning tagasi j\xc3\xb5udes pani ta siis kirja 16 salmilise luuletuse, millele ta palus kiriku organistil Franz Xaver Gruberil kesk\xc3\xb6iseks missaks kitarrisaate juurde komponeerida. Hiljem v\xc3\xa4ljatulnud k\xc3\xa4sikirja j\xc3\xa4rgi on k\xc3\xbcll selgunud, et nii s\xc3\xb5nad kui muusika olid olemas juba kaks aastat varem._NEWLINE_2011 kuulutas UNESCO laulu vaimseks kultuurip\xc3\xa4randiks. "Stille Nachti" esimene teadaolev eestindus on Postimehe teatel p\xc3\xa4rit aastast 1888. See algas s\xc3\xb5nadega "Vaikne \xc3\xb6\xc3\xb6, \xc3\xb5nnistud \xc3\xb6\xc3\xb6!" T\xc3\xa4nini lauldava versiooni "P\xc3\xbcha \xc3\xb6\xc3\xb6" on saksa keelest t\xc3\xb5lkinud Karl August Hermann._NEWLINE_EELK Kiriku laulu- ja palveraamatus (1991) on \xc3\xa4ra toodud traditsiooniline (laul nr 32A) ja 1984. aastast p\xc3\xa4rit eestikeelne versioon (32B).'